Hadia Tajik sier hun er ferdig på Stortinget for Rogaland Ap neste år
Hadia Tajik vil ikke ta gjenvalg til Stortinget dersom Rogaland Arbeiderparti spør. – Jeg har kommet til at jeg vil takke nei når Rogaland Arbeiderparti starter sitt arbeid med listen for neste stortingsvalg, skriver Tajik på Facebook fredag. Dermed er hun ferdig på Stortinget når perioden hennes utløper ved valget neste år - dersom hun ikke stiller fra et annet fylke.  – Hva jeg gjør fra høsten 2025, får tiden vise, skriver Tajik der. Hun skriver at hun har flere år igjen av arbeidslivet, og gleder seg til å finne ut hva hun skal gjøre. – Kanskje blir det som advokat, eller i andre roller. Men hun føyer til at hun «neppe» er helt ferdig med politikken. – Det har vært mange tøffe kamper. Jeg har vunnet noen, og jeg har tapt noen, skriver Tajik. Støre: – Vil takke henne for innsatsen I Facebook-posten skriver Tajik at hun vil si nei til å stå på listen til Rogaland Ap, men kommenterer ikke om det er aktuelt for henne å stille til valg for Oslo Arbeiderparti om hun skulle bli spurt om dette.  I et intervju med Stavanger Aftenblad sier Tajik at avgjørelsen handler om at families hverdagsliv er i Oslo. – Det livet vil jeg være en del av, sier hun. Partileder og statsminister, Jonas Gahr Støre, sier han har respekt for hennes beslutning. – Vi har kjent hverandre i mange år og jobbet sammen både i regjering, på Stortinget og i partiledelsen. Jeg kjenner Hadia som en dyktig og engasjert politiker, og jeg vil takke henne for innsatsen som både folkevalgt og tillitsvalgt i partiet, og ønsker henne lykke til videre, skriver Støre i en e-post til Aftenposten. – Ikke råd til å miste henne Bystyremedlem i Oslo og leder av Arbeiderpartiets homonettverk Jon Reidar Øyan skriver i en tekstmelding til Aftenposten: – Jeg mener det er helt åpenbart at Arbeiderpartiet ikke har råd til å miste henne! Hun er altfor bra og har mye ugjort. Bare se på alt det hun fikk til på den korte tiden hun var arbeidsminister! Videre skriver han: – Håper hun kan la seg overtale til å bli i politikken videre! Oslo Ap har ikke startet sin nominasjonsprosess, så sånne ting får vi diskutere senere. – Jeg håper det kun er en pause Leder i Rogaland Arbeiderparti, Jarle Nilsen, sier han først ble kjent med beslutningen da han fikk en SMS fra Tajik, et kvarter før Facebook-innlegget ble publisert. – Det var en stor overraskelse. Jeg ble faktisk litt lei meg da jeg leste det. Hadia er etter min mening en av de desidert dyktigste politikerne vi har i nasjonen, sier Nilsen. Han sier at døren til Rogaland Arbeiderparti står åpen, og at hun er velkommen tilbake når enn hun måtte ønske. – Jeg håper det kun er en pause og at hun snart er tilbake i den politiske manesjen.  Gikk av etter pendlerboligsak Tajiks inntreden i rikspolitikken kom da hun ble ansatt som politisk rådgiver for arbeids- og inkluderingsminister Bjarne Håkon Hanssen i 2006. Tre år senere ble hun valgt til Stortinget for Oslo, noe hun ble gjenvalgt til i 2013. I 2012 kom hun inn i Jens Stoltenbergs regjering som kulturminister, og hun ble valgt til nestleder i Arbeiderpartiet tre år senere. Ved valget i 2017 ble hun valgt som stortingskvinne på nytt, men denne gangen ble hun valgt fra Rogaland, ikke Oslo. Det mandatet har hun fremdeles, og da venstresiden vant stortingsvalget i 2021, kom hun inn i Støres regjering som arbeids- og inkluderingsminister. I 2022 avslørte VG at Tajik i 2006, da hun selv var rådgiver for departementet hun i 2022 var statsråd for, hadde en leiekontrakt i Rogaland som gjorde at hun slapp å betale skatt på en pendlerbolig i Oslo. Det viste seg at hun aldri hadde brukt eller betalt for leiligheten i Rogaland. Den 2. mars 2022, under et halvt år etter at hun ble statsråd for andre gang, gikk Tajik av som statsråd.
Hadia Tajik melder sier hun ikke vil stille til gjenvalg på Stortinget for Rogaland Arbeiderparti. Partileder og statsminister, Jonas Gahr Støre, sier han har respekt for beslutningen og takker Tajik for innsatsen.